Document ID: 32004D0233

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Μαρτίου 2004
με την οποία επιτρέπεται σε ορισμένα εργαστήρια να ελέγχουν τη δραστικότητα των αντιλυσσικών εμβολίων σε ορισμένα κατοικίδια σαρκοφάγα
[κοινοποιηθείσα υπό τον αριθμό Ε(2004) 646]
(Κείμενο που παρουσιάζει ενδιαφέρον για τον ΕΟΧ)
(2004/233/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2000/258/ΕΚ του Συμβουλίου, της 20ής Μαρτίου 2000, για τον ορισμό ειδικού ινστιτούτου υπεύθυνου για τον καθορισμό των κριτηρίων τυποποίησης των ορολογικών δοκιμασιών, της αποτελεσματικότητας των αντιλυσσικών εμβολίων (1), και ιδίως το άρθρο 3,
Εκτιμώντας τα ακόλουθα:
(1)
H απόφαση 2001/296/ΕΚ της Επιτροπής, της 29ης Μαρτίου 2001, με την οποία επιτρέπεται σε ορισμένα εργαστήρια να ελέγχουν τη δραστικότητα των αντιλυσσικών εμβολίων σε ορισμένα κατοικίδια σαρκοφάγα (2), έχει επανειλημμένα τροποποιηθεί κατά τρόπο ουσιαστικό (3). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.
(2)
Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος A της οδηγίας 90/425/ΕΟΚ (4), προβλέπει εναλλακτικό σύστημα έναντι της καραντίνας για την είσοδο ορισμένων κατοικίδιων σαρκοφάγων στο έδαφος ορισμένων κρατών μελών, απαλλαγμένων από τη λύσσα. Το σύστημα αυτό προϋποθέτει τον έλεγχο της αποτελεσματικότητας του εμβολιασμού των ζώων αυτών με τιτλοδότηση αντισωμάτων.
(3)
Το εργαστήριο AFSSA του Νανσύ της Γαλλίας ορίστηκε, με την απόφαση 2000/258/ΕΚ, ως αρμόδιο ινστιτούτο για τον καθορισμό των κριτηρίων που απαιτούνται όσον αφορά την τυποποίηση των ορολογικών δοκιμασιών για την παρακολούθηση της αποτελεσματικότητας του εμβολιασμού κατά της λύσσας.
(4)
Για την τιτλοδότηση των αντισωμάτων της λύσσας στα εμβολιασμένα κατοικίδια σαρκοφάγα θεσπίστηκε ένα σύστημα δοκιμών καταλληλότητας στο πλαίσιο των εναλλακτικών μέτρων για την καραντίνα.
(5)
Το εργαστήριο AFSSA του Νανσύ πρέπει να χρησιμοποιεί το σύστημα δοκιμών καταλληλότητας για την αξιολόγηση των εργαστηρίων με σκοπό την έγκρισή τους για τη διεξαγωγή των ορολογικών δοκιμασιών σε ορισμένα σαρκοφάγα που έχουν εμβολιασθεί κατά της λύσσας.
(6)
Πολλά κράτη μέλη έχουν υποβάλει αιτήσεις έγκρισης εργαστηρίων για την πραγματοποίηση των αναλύσεων που αποβλέπουν στον έλεγχο της δραστικότητας των αντιλυσσικών εμβολίων σε ορισμένα κατοικίδια σαρκοφάγα.
(7)
Το εργαστήριο AFSSA, του Νανσύ, προέβη σε αξιολόγηση των αιτήσεων που υπέβαλαν τα κράτη μέλη και διαβίβασε τα αποτελέσματα της αξιολόγησης αυτής στην Επιτροπή.
(8)
Η Επιτροπή, βάσει των αποτελεσμάτων της αξιολόγησης, είναι σε θέση να καταρτίσει κατάλογο των εργαστηρίων που εγκρίνονται για την πραγματοποίηση της ορολογικής τιτλοδότησης των σαρκοφάγων που έχουν εμβολιασθεί κατά της λύσσας.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα εργαστήρια που παρουσιάζονται από τα κράτη μέλη και στα οποία επιτρέπεται να διεξάγουν αναλύσεις για τον έλεγχο της αποτελεσματικότητας του εμβολιασμού ορισμένων κατοικίδιων σαρκοφάγων κατά της λύσσας παρατίθενται στο παράρτημα Ι.
Άρθρο 2
Η απόφαση 2001/296/ΕΚ καταργείται.
Οι αναφορές στην καταργούμενη απόφαση θεωρούνται ότι γίνονται στη παρούσα απόφαση και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Μαρτίου 2004.

Labels: 7
3
0
6
18